# Grammaire de P. de la Ramée/Chapitre 1.6

D . Certes ie ſuis icy tout eſpris de lieſſe, & veulx bien vne aultre fois recorder a bon eſcient ceſte lecon. Voyons ce que ſenſuit. Vous mauez parle a par ſoy des letres & ſyllabes, reſte a dire du mot & de ſes accidens. p. Mot ceſt par qui chacune choſe eſt nommee : Vous cõſideres au mot laccent & la notation. Laccent na poinct encore en Frãce daultre doctrine que nature, pour le moins qui ſoit bonnemẽt expliquee, cõme nous auons dict de la quantite. d. Laccent toutefois eſt lharmonie du langaige : ny auroit il point quelque moyen pour illuſtrer la quantite des ſyllabes & laccent des mots ? p. Le moyen ce ſeroit que les poetes Francois ſaddonnaſſent a faire leurs vers nõ ſeullemẽt par rithme & meſure de ſons ſemblables, mais par certaine quantite de ſyllabes longues & breues, a la facon des poetes Grecs & Latins, alors ils apporteroient a la langue Francoyſe ceſt ornement tant neceſſaire. Car en les oyant, en les liſant, en les obſeruãt, comme docteurs & autheurs de ceſte louange, ce qui ſe faict naturellemẽt, ſe reduiroit en art, & par conſequence la recherche de laccent ſeroit aiſee. A ceſte cauſe fauldroit ſupplier aux muſes Francoyſes dentreprẽdre ce labeur, non pas pour abolir la rithme, qui eſt fort plaiſante & delectable, mais affin que leur patrie fuſt eſgallee a la Græce & a lItalie touchant la proſodie en quantite & accent. Et hardimẽt le premier gẽtil eſprit, qui remplira ſes vers meſures dune bonne & riche poeſie, il ſera le premier poete des Frãcois, comme Homere & Liuius ont eſte des Grecs & des Latins, deuãt leſquels ny auoit ny en Grece, ny en Italie aultre poeſie que de rithmes, comme nous auons dict ailleurs, & pour monſtrer que la France neſt point deſtituee de la nobleſſe de tels eſprits, eſcoutes icy ces deux poemes de estienne iodelle, le premier eſt Elegiaque, & le ſecond Saphique.
Vierge ta France te veult par ces vers ſacrer vn autel,  Auquel nuire le fer, l’onde, ne l’age, ne peut. L’age ſuperbe ne mord les vers, dont Grece ſe bâtit  Vn lôs eternel, ny ce que Romme graua. Moy doncq qui retirãt mes pas leur gloire reſuiuray,  Meurdriſſant l’oubly, viure ta gloire feray.
Et de ce vers meſuré ton ſainct nom bruire lon otra.  Puis que ta ſaincte faueur ayde ma ſaincte fureur.
Sans voler dans l’air ie guide en ce beau lieu  Dans ce char Cypris reuerant ce beau Dieu  Qui retint d’un nœu memorable ſous ſoy.  Charles auec moy. D’un leger trompeur le renom ie perdray :  Ferme pour touſiours tel amour ie tiẽdray :  Car chacũ des dieus promet ce grãd biẽ,  Rompre le vol mien. Seul ie ſuis auteur de ce bien, d’amour vient  L’heur d’Hymen, Cypris de mon heur ſon heur tient : Rien ne peult des deus r’animer le brãdon,  Fors que Cupidon.
d. Ah mon maiſtre ie vois bien que Homere & Virgile quitteront la Grece & lItalie, & viendront heberger en Frãce, & que les autheurs de tels vers ſerõt les Homeres & les Virgiles des Francois. p. Vous me monſtres laffection dun bon diſciple : mais eſcoutes ce qui ſenſuit. Combien que le Francois nayt encores deffriche ce deſert de quantite & daccent, neantmoins il a aſſes plainement deſcouuert lapoſtrophe, ceſt a dire vng retranchemẽt de letre finalle, pour auoir vne euphonie, ceſt a dire vng ſon plaisãt a loreille, & lapoſtrophe ſe marque en leſcripture par vng demy cercle au deſſus ainſi ’. d. Ceſte apoſtrophe me ſemble quelque appartenance de laccent : a ceſte cauſe ie deſire ſcauoir quelles voyelles ſont ſubiectes a lapoſtrophe. p. Ce ſont a, ȩ, i, quand le mot ſuiuant commence par voyelle, cõme M’amie, I’ayme, S’il veult, pour ma amie, Ie ayme, Si il veult. A, quand il eſt verbe ou præpoſition, neſt point apoſtrophe, comme Il a eſte homme de bien : Il eſt a Amieus. Ȩ final eſt quelquefois apoſtrophe deuant la conſonne, comme Grand’ ioye, Grand’ peur, La plus grand’ part. Sau’ voſtre grace. I, neſt gueres apoſtrophe en Si, comme, Si audace, Si eloquẽce, Si ignorance, si orgueil, Si vng. Item, quant Si, ſignifie, tant, iamais neſt apoſtrophe : cõme Si ambitieus, si enuieus, Si iniurieus, Si honneſte, Si vtile. Ni, auſſi ne faict point dapoſtrophe : comme ie ne vis iamais ni Amboyſe, ni enuie, ni Italie, ni ordre, ni vſage. Quelquefois deulx voyelles ſont apoſtrophees en vne meſme ſyllabe, cõme I’iray, pour Iȩ i iray. d. qui ſont les cõſonnes ſubiectes a lapoſtrophe ? p. Ce ſont S, & T, quand vne conſonne commence le mot ſuiuãt, comme le’ Philoſophe’ fon’ tou’ par raiſon. R & L, ſont quelquefois apoſtrophees, voire pour ne point tomber en vne deplaiſante cõcurrẽce de voyelles, nous interpoſons quelquefois vng T, & vne S, cõme Tu veu’ parle’ tou’ ſeul, At i faict? at i chante ? Ie ris & pleure, pour Tu veus parler tout ſeul, A il faict ? A il chante ? Ie ri & pleure : non pas que ny t, ny, s, ſoit a telle perſonne, mais pourtant quil plaict ainſi a loreille.